โปรดเกล้าฯ “ธรรมนัส-นฤมล” พ้นเก้าอี้ รมช. มีผลทันที!
โปรดเกล้าฯ "ธรรมนัส” พ้นตำแหน่ง รมช.เกษตรและสหกรณ์ และ “นฤมล” พ้นตำแหน่ง รมช.แรงงาน โดยมีผลตั้งแต่บัดนี้เป็นต้นไป
โปรดเกล้าฯ "ธรรมนัส” พ้นตำแหน่ง รมช.เกษตรและสหกรณ์ และ “นฤมล” พ้นตำแหน่ง รมช.แรงงาน มีผลตั้งแต่บัดนี้เป็นต้นไป
9 ก.ย. 2564

พระบาทสมเด็จพระเจ้าอยู่หัวฯ ทรงมีพระบรมราชโองการโปรดเกล้าฯ ให้รัฐมนตรีต้นจากตำแหน่ง ได้แก่ ร.อ.ธรรมนัส พรหมเผ่า พ้นจากตำแหน่ง รมช.เกษตรและสหกรณ์ และนางนฤมล ภิญโญสินวัฒน์ พ้นจากตำแหน่ง รมช.แรงงาน ตั้งแต่บัดนี้เป็นต้นไป
ขณะที่ ร.อ.ธรรมนัส เปิดแถลงข่าวด่วนที่รัฐสภาว่า ได้ยื่นหนังสือขอลาออกจากตำแหน่ง รมช.เกษตรและสหกรณ์ถึงนายกรัฐมนตรี ตั้งแต่วันที่ 8 กันยายน 2564 เป็นต้นไป
“ผมไม่สบายใจและคิดมาหลายเดือนแล้ว ตำแหน่ง รมช.เกษตรและสหกรณ์ที่นายกรัฐมนตรีให้เกียรติทำงานมา 2 ปีกว่า แต่สิ่งที่เกิดขึ้นในเวลานี้ เนื่องจากผมตั้งมั่นมาโดยตลอดหากมีโอกาสรับใช้ประชาชน ผมยึดมั่นเพื่อชาติ ศาสนา พระมหากษัติย์ และพี่น้องประชาชน โดยยึดผลประโยชน์ของประเทศชาติและบ้านเมืองเป็นหลัก
แต่ตลอดเวลาดำรงตำแหน่งมา บรรยากาศการบริหารราชการแผ่นดินไม่ได้เป็นอย่างคาดหวัง และอยากกลับไปอยู่จุดเดิมของผม ในการเป็นส.ส. เป็นตัวแทนของประชาชน ผมต้องการทำการเมืองให้มันเข้มแข็ง เพื่อประเทศชาติบ้านเมืองจริงๆ ไม่ใช่มารองรับหรือทำอะไรเพื่อคนบางกลุ่ม”
ผมได้ปรึกษาครอบครัวมาหลายวันแล้ว จนได้ข้อยุติว่าผมจะลาออกจากการดำรงตำแหน่งรัฐมนตรีช่วยว่าการเกษตรและสหกรณ์ ใบลายื่นตั้งแต่เมื่อวาน สรุปแล้วผมขออนุญาตแจ้งประชาชนทุกๆจังหวัด ผมตัดสินใจแล้วว่าเลือกเส้นทางการเมืองใหม่ โดยยึดหลักประโยชน์และประชาชนเป็นที่ตั้ง” ร.อ.ธรรมนัส กล่าว